Здравейте,  

Днес имах честта да ме глобят че съм без маска в парк докато обсъждах бизнес с приятел. Ще си го кажа право – маската ми беше в джоба и я свалих защото исках да пуша. Нарушението ми е ясно, нямам проблем с него, но имам проблем с разбирането на закона по който ми начислиха постановлението. На копието дадено ми от дежурния полицай пише, че съм виновен за нарушаване на член 209а от Закона за Здравето и че глобата ми постановена съгласно този член. 300 лева.  

Прибирайки се вкъщи с още две маски исках да видя точно какво пише в закона и успях да изнамеря копие на Закон за Здравето от един държавен портал. Интересното е че посочения член в акта реално представлява следния текст:  

“Глава осма  

АДМИНИСТРАТИВНОНАКАЗАТЕЛНИ РАЗПОРЕДБИ  

 Чл. 209. (1) Който не се яви на задължителен профилактичен медицински преглед,  

изследване или имунизация, се наказва с глоба от 50 до 100 лв., а при повторно неявяване –  

от 100 до 200 лв.  

(2) Наказанията по ал. 1 се налагат и на длъжностните лица, които са  

възпрепятствали явяването на лицата за извършване на задължителен профилактичен  

медицински преглед, изследване и имунизация.  

(3) Родители или настойници, които не осигуряват провеждането на задължителните  

имунизации на децата си, се наказват с глоба от 50 до 100 лв. При повторно извършване на  

нарушението глобата е от 100 до 200 лв.”  

Въпросът ми е дали този акт е въобще валиден, при условие че съм хванат в нарушение на наложените правила за маски, а в члена си пише разни неща за профилактични прегледи?  

Аз ли пропускам нещо? Текстът от закона който цитирам се намира на адрес: https://www.mh.government.bg/media/filer\_public/2018/02/27/zakon-za-zdraveto.pdf  

Ако може някой държавен служител или юрист да ми каже какво точно съм сбъркал в търсенето на информацията или просто полицая е написал нещо наредено му отгоре като препоръка, без да се замисли въобще да провери?  

Аз не съм бизнес, профилактичните прегледи си ги карам ( имам диабет и т.н.) и не преча на никого да провежда собствените си такива мероприятия.




Глоба за неносене на маска
==========================

 

Здравейте, на мен също беше съставен акт но по чл.63, та исках да ви попитам след колко време получихте наказателното постановление и от коя институция е издадено, тъй като минаха 30 дни от къде мога да го поискам.




Ами мисля че грешно отговорихте.  

Не съм юрист, но съм запознат…  

Ако имате съставен АКТ (АУАН) то той в текстовата част трябва да описва какво сте направили – и какво сте нарушили, т.е. не може да сте нарушили чл.209а – защото това е санкционата част на закона, в случая ЗЗ.  

 В АУАН трябва да е описан чл.44 от ЗЗ и заповед номер ( на министъра за маските) а едва когато административно наказващият орган налага наказанието ( се произнася в наказателното постановление) – то той ще се позове на чл.209а – т.е. ще наложи глобата ( това е обяснението каква е глобата, размера и)




Не ми беше известно, но сега поне знам че значт за какво говорят. Благодаря все пак.




Здравейте, г-н Цеков,


всъщност Вие цитирате предходната разпоредба – на чл. 209, а не на чл. 209а от ЗЗ, която е посочена по-долу – 


“Чл. 209а – Който наруши или не изпълни въведени с акт на министъра на здравеопазването или директор на регионална здравна инспекция противоепидемични мерки по чл. 63, ал. 1 или 2, освен ако деянието съставлява престъпление, се наказва с глоба от 300 до 1000 лв., а при повторно нарушение от 1000 до 2000 лв.  

(2) (Изм. – ДВ, бр. 34 от 2020 г., в сила от 09.04.2020 г.) Когато нарушението по ал. 1 е извършено от едноличен търговец или юридическо лице, се налага имуществена санкция в размер от 500 до 2000 лв., а при повторно нарушение от 2000 до 5000 лв.  

(3) Нарушенията по ал. 1 и 2 се установяват с актове, съставени от държавни здравни инспектори или от длъжностни лица, определени от директора на регионалната здравна инспекция, длъжностни лица, определени от директорите на областните дирекции на Министерството на вътрешните работи, или длъжностни лица, определени от кметовете на общини.  

(4) Наказателните постановления се издават съответно от директора на съответната регионална здравна инспекция, директора на съответната областна дирекция на Министерството на вътрешните работи и кмета на съответната община.”


Поздрави,  

адв. Николина Митова  

0898 303092




<https://www.lex.bg/mobile/ldoc/2135489147>. Има добавен член във връзка с извънредното.


